K. Tóthová, poslankyňa: (2008-09-10):
Osobne si myslím, že by mal byť ešte jeden termín tam, nielen na športových alebo telovýchovný, ale aj kultúrno-športových podujatiach. Mám osobnú skúsenosť z jedného v nemenovanej lokalite usporiadaného kultúrno-športového podujatia, kde doobeda boli športové súťaže, nebudem hovoriť aké, lebo tým by som už identifikovala a nechcem tu pranierovať, ale pre toho, kto bude verejne pranierovať, a pre toho, kto bude mať záujem, hlavne pán minister, budem presne identifikovať, doobeda športové podujatia, už doobeda sa predáva alkoholický nápoj, ktorý sa predáva do večerných, nočných hodín, bola som sa pozrieť. Vážení, bieda. Bieda a hrôza! Mladé 15-ročné stvorenie, konkrétne dievča, a nie jedno, totálne, do nemoty opité, cez deň leží a je úplne bezvládne. Alkohol sa predáva veselo, športovci, ktorí tam prídu a skutočne prevádzajú určitý šport, sú rušení podnapitými nielen mladistvými, ale aj maloletými a sanitky, z dediny prídu a mi povedia, že sanitky do neskorých nočných hodín sa otáčali, čo viezli absolútne do nemoty opitú mládež. Vážení, čo to organizujeme? Angličania napríklad už prišli na to, že nevedeli skontrolovať požívanie alkoholických nápojov mládežou a maloletými na verejných priestranstvách vo večerných hodinách, pretože oni majú dosť prísnu legislatívu, keď som predkladala legislatívny návrh, ktorý, žiaľ, pán prezident, mne z nepochopiteľných dôvodov, vrátil do parlamentu, bol to legislatívny návrh spolu s pani poslankyňou Muškovou, vtedy sme si preštudovali zahraničné úpravy a oni v Anglicku majú prísny zákaz požívania alkoholických nápojov do určitého veku. A keď toto nevedeli zabezpečiť na verejných priestranstvách, večer organizovaných kultúrnych takzvaných podujatí, tak prijali zákon, ktorým zrušili takéto kultúrne podujatia na verejných priestranstvách a sú možné len v miestnosti, kde kontrola je možná. Takže nebudem rozvádzať túto myšlienku do širších súvislostí, poviem len, že ja toto vítam a bola by som rada, keby v druhom čítaní, a ak nikto, tak ja dám po porade s pánom ministrom taký doplňujúci návrh, aby sa to týkalo aj športovo-kultúrnych podujatí, pretože to už pod pojem športové podujatie uvedené v predloženom legislatívnom návrhu nespadá. Len budem mať obavy, či obce budú mať veľký záujem, niektoré áno, niektoré nie, a keď aj zakážu predaj tých alkoholických nápojov, ako to skontrolujú pri tých večerných hodinách, áno, na priestranstve, ktoré je. Ale tam sa požíva nielen alkoholický nápoj, ale aj návykové látky. A tie sa tiež ťažko skontrolujú a dotyčná lokalita, kde sa takéto kultúrno-, resp. športovo-kultúrne podujatie, ktoré vám poviem, pán minister, o čo ide, uskutočňovalo, tak na druhý deň obec vyzvala, aby išli zbierať v širšom aj v bližšom okolí injekčné striekačky, ktorých sa našlo neúrekom. Takže opätovne vítam tento legislatívny návrh, pretože morálka predajcov je skutočne vzhľadom na získanie zisku absolútne, absolútne nepostačujúca a dochádza k situáciám, ktoré s výchovou a vytváraním podmienok pre mladú, zdravú mládež, kultivované športové podujatia nemá vôbec miesta a skutočne je to o niečom inom potom ako o zdravom, želateľnom pohybe mladých ľudí. Ďakujem za pozornosť.